IZVLEČKI IZ KRITIK PREDSTAVE *PRED UPOKOJITVIJO*

*Režija Mateje Koležnik si je vzela čas in Bernharda postavila v bližino komedije, kolikor so za to značilne mehaničnost, togost, neživljenjskost karakterjev, hkrati pa podložila s spominom na burlesko in filmsko grozljivko iz časov ekspresionizma, omogočila tri velike vloge in nas spomnila na grumovski stavek: le kaj vse se dogaja za temi stenami?*

Matej Bogataj, DELO, 9. 10. 2015

*Igralski trio je izjemen. /…/ Režiserka Mateja Koležnik preprosto zna s tovrstnimi neprijetnimi temami, ki se nam zdijo obrobne,že pozabljene, a so še vedno tu. Prihajajo. Igralcem je pustila, da naredijo predstavo in so tudi jo. Igra ne popušča vse do konca, saj nas vseskozi z malimi podrobnostmi drži v gledalski kondiciji. Avtor bi vsekakor snel klobuk. Sliko predstave dopolnjuje – ali pa kar gradi – scena Mojce Kocbek Vimos. Soba, v kateri se vse dogaja, je kot, v katerega so potisnjeni glavni liki. V kostumih, ki so še en presežek predstave.*

Igor Kavcic, GORENJSKI GLAS, 1. 10. 2015

*Borut Veselko in Vesna Jevnikar, kot Rudolf in Vera, ter Darja Rajhnam kot Klara, v utesnjeni trikotni sobi prepričljivo spletejo mučno in grozljivo mrežo zapletenih odnosov med rablji, njihovimi pomočniki in žrtvami. Utesnjena scenografija in srhljiva nacistična ikonografija mučnost še stopnjujeta. Bernhard je nepopustljiv, krivci za zločine niso kaznovani, krivice ne poravnane. Kdo je zločine zagrešil umre nekaznovan, neskesan, ne pa tudi miren. Potolažiti se je mogoče morda le z mislijo iz stare zaveze, da krivični beži, tudi če ga nihče ne preganja.*

Stasa Grahek, RADIO SLOVENIJA 1, 27. 9. 2015